Na osnovu člana 27. stav 8. Zakona o Narodnoj skupštini („Službeni glasnik RS“, broj 9/10 - prečišćen tekst) i člana 44. stav 6. Poslovnika Narodne skupštine („ Službeni glasnik RS“, br. 20/12 - prečišćen tekst), Odbor za rad, socijalna pitanja, društvenu uključenost i smanjenje siromaštva, na sednici održanoj 26. maja 2021. godine, doneo je

**ODLUKU**

**o obrazovanju Pododbora za praćenje socijalne politike i smanjenje siromaštva, zaduženog za četvrtu grupu nerazvijenih i devastiranih opština i područje AP Kosovo i Metohija**

1. Obrazuje se Pododbor za praćenje socijalne politike i smanjenje siromaštva, zadužen za praćenje stanja u četvrtoj grupi nerazvijenih i devastiranih opština i na području AP Kosovo i Metohija (u daljem tekstu: Pododbor).
2. Pododbor se obrazuje iz reda članova ili zamenika članova Odbora za rad, socijalna pitanja, društvenu uključenost i smanjenje siromaštva, u sledećem sastavu:
* Nenad Krstić, predsednik
* mr Danijela Vujičić, član
* Ana Čarapić, član
* Branimir Spasić, član
* Milija Miletić, član
* Milanka Jevtović Vukojičić, član.
1. Zadatak Pododbora je da prati stanje u nerazvijenim i devastiranim opštinama iz četvrte grupe u Republici Srbiji i na području AP Kosovo i Metohija, kao i da:

* razmatra predloge zakona i drugih akata koji se odnose na ugroženo stanovništvo iz pomenutih oblasti;
* prati rad Vlade, mere koje je odredila, uslove, način sprovođenja, izvršioce i sredstva za sprovođenje koji se odnose na ugroženo stanovništvo devastiranih područja Republike Srbije i AP Kosovo i Metohija;
* razmatra sve aktivnosti koje organizuju i sprovode organi Republike Srbije, jedinice lokalne samouprave i drugi subjekti.

1. Pododbor obavlja i druge poslove za potrebe Odbora, u skladu sa Poslovnikom Narodne skupštine.
2. O svojim aktivnostima Pododbor obaveštava Odbor.

 PREDSEDNIK

Radovan Tvrdišić